Geen wasmasjien, geen selfoon – paartjie leef asof in die 1930’sNeil en Lisa Fletcher (Foto: James Dadzitis/SWNS) ŉ Egpaar van Watchet, Somerset in Engeland, het alle moderne geriewe laat vaar en leef asof dit die 1930’s is. Hul klere, motor, huisdekor en toestelle dateer alles uit dié tyd. Hulle kyk slegs swart-en-wit flieks en hul yskas, grassnyer en stofsuier dateer ook uit die voor-oorlog-tyd. Lisa Fletcher (58) het die droom gehad om só te leef en haar man, ingenieur Neil (55) ná hul troue in 1991 oorreed om saam met haar te droom. Hulle luister na musiek op grammofone en koop hul klere by tweedehandsewinkels en vlooimarkte. Lisa doen hul wasgoed met die hand deur ŉ ou wringmasjien te gebruik. Sy sê sy het al as kind belang gestel in geskiedenis. “Ek het nooit inkopies gedoen saam met my vriendinne nie. Ek het eerder ŉ geskiedenisboek onder my arm gehad.” Sy sê alles in hul huis het ŉ storie, omdat hulle dit tweedehands aanskaf. “Ek dink mense dink ons is mal, maar ek kan my nie indink om op enige ander manier te leef nie.” Buiten ŉ selfoon wat Neil vir sy werk moet gebruik, maak hulle slegs gebruik van ŉ landlyn en hulle verkies om kontant inkopies te doen. Lisa kook ook al hul kos self en bak self. “Jy sal verbaas wees oor al die kos uit die 1920’s en 1930’s – alles wat ons eet is resepte uit dié tyd.” Kyk nog foto’s hier: Mirror, Metro, Daily Mail